A Barore Sassu
chi l’at nadu chi non cheriat morrer subra su palcu cantende 
e risposta de Sassu

PIRAS 
Non ti nde molzas inoghe Barore 
no chelzo chi fattas cussa proa, 
si podes agguanta su dolore 
sos pessamentos lassalos a coa; 
Proite tiat esser troppu onore 
a ti nde sepultare in Biddanoa. 
Si pones a sa vida sos congluos 
a morrer bandadiche a logos tuos. 

SASSU 
Bae chi a morrer non bi so pessende 
c’ancora no est bénnida sa die, 
ne-i su campusantu ti so lende 
cun rughes e cun losas de inie; 
pius a prestu tue ses timende 
chi da’ poi no b’appat logu a tie. 
Ma si dudas b’as cantu a igue 
faghe una cosa; coladiche tue.